4.11.2022
RO
Jurnalul Oficial al Uniunii Europene
C 421/31
Important de știut Cât din contribuțiile naționale poate acoperi programul FEDR?
Contribuția din partea unui program FEDR poate acoperi contribuțiile naționale în conformitate cu normele privind cofinanțarea și cu cuantumul maxim al sprijinului din partea fondurilor pentru fiecare prioritate stabilită la articolul 112 din RDC și la articolul 190 din RF, cu condiția să fie îndeplinite cerințele de la articolul 63 alineatul (9) din RDC.
Articolul 25c din RGECA prevede condiții de compatibilitate cu ajutoarele de stat pentru a aplica costurile eligibile pentru OE și ratele de finanțare pentru proiectele de cercetare și dezvoltare sprijinite prin intermediul unui parteneriat european.
Poate un program FEDR să acopere toate contribuțiile naționale la proiect – având în vedere că programăm cofinanțarea națională mai degrabă în funcție de prioritate, decât de proiect? Da.
Contribuția provine din programul relevant, care, la rândul său, face obiectul normelor de cofinanțare.
Cu toate acestea, întrucât cofinanțarea este stabilită la nivel prioritar, și nu la nivel operațional, bugetul UE poate acoperi toate contribuțiile naționale la o anumită operațiune.
Este posibilă utilizarea programelor FEDR nu pentru finanțarea proiectelor, ci mai degrabă pentru o contribuție „în natură”?
Programele FEDR pot fi utilizate pentru a acoperi contribuțiile naționale ale statelor membre care participă la parteneriate europene.
Nu contează dacă astfel de contribuții sunt financiare sau în natură.
Nu există contribuții în natură din partea statelor membre participante pentru parteneriatele europene instituționalizate.
Cum poate AM pentru un program FEDR să se asigure că o operațiune cofinanțată contribuie la indicatorii stabiliți în program?
Proiectele selectate prin parteneriate europene pot fi sprijinite dacă îndeplinesc cerințele prevăzute la articolul 73 alineatul (2) literele (a), (b) și (g) din RDC.
Prin urmare, acestea trebuie să contribuie la realizarea indicatorilor programului.
Este posibilă utilizarea fondurilor în alte scopuri dacă acestea nu sunt cheltuite pentru finanțarea proiectelor de parteneriat?
Aceste contribuții vor fi direcționate către proiecte identificate după ce au fost evaluate și selectate de consiliul de conducere al parteneriatului european.
Prin urmare, nu ar fi posibilă returnarea lor.
Ce prevăd normele UE privind ajutoarele de stat?
Normele privind ajutoarele de stat se aplică în cazul în care beneficiarul finanțării publice acordate din resurse ale statelor membre, inclusiv FEDR, este o întreprindere [și dacă sunt îndeplinite toate celelalte condiții cumulative pentru prezența ajutorului de stat, enumerate la articolul 107 alineatul (1) din TFUE].
În condițiile specificate la articolul 25c din RGECA, proiectele de cercetare și dezvoltare cofinanțate pot beneficia de costuri și de rate de finanțare eligibile în cadrul OE.
Acest lucru este valabil și în cazul cererilor de propuneri lansate de parteneriate în temeiul articolului 185 sau al articolului 187 din TFUE sau al cererilor de propuneri lansate în cadrul acțiunilor de cofinanțare ale programului.
Proiectele trebuie să fie proiecte transnaționale (puse în aplicare de cel puțin trei state membre sau, alternativ, de două state membre și de cel puțin o țară asociată) și trebuie să rezulte din cereri de propuneri organizate la nivel central cărora li se aplică normele de finanțare OE [articolul 25c alineatul (3) din RGECA privind categoriile, cuantumurile maxime și metodele de calcul ale costurilor eligibile].
În cazul în care sunt îndeplinite toate condițiile aplicabile prevăzute în RGECA, autoritatea care acordă ajutorul nu trebuie să efectueze o evaluare separată a ajutorului de stat și nici nu trebuie să notifice ajutorul Comisiei.
În cazul în care finanțarea face obiectul normelor privind ajutoarele de stat și nu este în conformitate cu toate condițiile prevăzute la articolul 25c din RGECA, nu se aplică tratamentul simplificat al acestor proiecte în temeiul normelor privind ajutoarele de stat.
Care este dreptul de veto în cadrul parteneriatelor europene instituționalizate?
În conformitate cu articolul 10 alineatul (1) litera (c) din Regulamentul privind OE, contribuțiile unui stat membru participant trebuie utilizate pentru a finanța participarea entităților stabilite în statul membru participant respectiv.
Prin urmare, statele membre participante mențin controlul contribuțiilor lor naționale, deoarece se pot opune alocării de fonduri naționale către un anumit beneficiar (din motive excepționale și justificate în mod corespunzător), fără niciun impact asupra eligibilității propunerii pentru finanțare din partea UE.